Annabell Carina Katalsepp	Teie: 26.03.2025 nr 5-1/24-0001-040-2
annabellcarina.katalsepp@konkurentsiamet.ee 		Meie kuupäev digiallkirjas nr 2-2.2/1343-1
Tatari 39
10134 Tallinn

Tagasiside Konkurentsiameti soovituste täitmise kohta

On ülimalt tänuväärne, et Konkurentsiamet on teinud 93 lehekülge pika ja põhjaliku turuanalüüsi kergsõidukite  avaliku laadimistaristu  turust Eestis. Analüüs aitas kindlasti tuvastada palju tõhusat ja ausat konkurentsi mõjutavaid kitsaskohti.

Valga Vallavalitsusel on olnud eesmärgiks, et valla laadimisteenuste turul oleks tugev konkurents nii Valga linnas kui ka valla väiksemates piirkondades. Valga vallas ei tohiks olla olulisi turule sisenemise takistusi ning turule peavad saama siseneda ka kõik uued ettevõtjad. Eriti olulised on tarbijate laiemad valikuvõimalused.

Laadimistaristu rajamine äärealadele ei pruugi olla ettevõtjatele lühiajaliselt kasumlik, kuid see aitab luua laiemat konkurentsi ja toetab tarbijate liikumisvabadust üle Eesti. Riik võiks kavandada Valga valda meetmeid või toetusi, mis suurendaksid ärimudelite tasuvust ka madalama nõudlusega piirkondades ning soodustaksid konkurentsi selliselt, et ka hajaasustusega piirkondades tegutseksid mitmed teenusepakkujad.

Valga Vallavalitsus soovitab Transpordiametil otsida koostöövõimalusi erasektoriga teedevõrgu ja investeeringute valdkonnas, näiteks maanteede puhkepeatustes laadimistaristu kättesaadavuse tagamiseks. Samuti on oluline suurendada infopõhist kaasatust ning edendada koostööd riiklike taristuprojektidega mittediskrimineerival viisil.

Elektrilaadimistaristu ehitamiseks viis Sihtasutus Võrumaa Arenduskeskus läbi riigihanke võimalikult läbipaistvalt, kaasates kogu Kagu-Eesti ühte riigihankesse. Ühishankes https://riigihanked.riik.ee/rhr-web/#/procurement/6746988/general-info osales ka Valga vald. Hanke ülesseadmine võimaldas mitmetel turuosalisel osaleda ning välistas eksklusiivsuse või oluliste soodustuste pakkumise, mis võiks vähendada konkurentsi ja piirata erakapitalil tegutsevate ettevõtjate turule sisenemist samal kinnistul või samas piirkonnas. Kahjuks ükski Valga vallas asuv hankes osalenud asukoht arendajat ei leidnud.

Lugupidamisega

/allkirjastatud digitaalselt/ 

Kaupo Kutsar
asevallavanem